CELEX: 32021D0027
Language: hr
Date: 2021-01-07 00:00:00
Title: Provedbena odluka Komisije (EU) 2021/27 оd 7. siječnja 2021. o zahtjevu za registraciju europske građanske inicijative pod nazivom „Inicijativa civilnog društva za zabranu masovnog biometrijskog nadzora” (priopćeno pod brojem dokumenta C(2021) 32) (Vjerodostojan je samo tekst na engleskom jeziku)

15.1.2021   
               
               
                  HR
               
               
                  Službeni list Europske unije
               
               
                  L 13/1
               
            
         PROVEDBENA ODLUKA KOMISIJE (EU) 2021/27
         оd 7. siječnja 2021.
         o zahtjevu za registraciju europske građanske inicijative pod nazivom „Inicijativa civilnog društva za zabranu masovnog biometrijskog nadzora”
         
            
               (priopćeno pod brojem dokumenta C(2021) 32)
            
         
         (Vjerodostojan je samo tekst na engleskom jeziku)
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EU) 2019/788 Europskog parlamenta i Vijeća od 17. travnja 2019. o europskoj građanskoj inicijativi (1), a posebno njezin članak 6.,
         budući da:
         
                     (1)
                  
                  
                     Komisiji je 15. listopada 2020. podnesen zahtjev za registraciju europske građanske inicijative pod nazivom „Inicijativa civilnog društva za zabranu masovnog biometrijskog nadzora” (Civil society initiative for a ban on biometric mass surveillance practices). Komisija je 11. studenoga 2020. obavijestila skupinu organizatora da je ocijenila (2) da se inicijativa ne može u cijelosti registrirati jer neke od predloženih mjera ne ispunjavaju uvjet iz članka 6. stavka 3. točke (c) Uredbe (EU) 2019/788. Naime, u skladu s tom uredbom od Komisije se može zatražiti samo da donese prijedloge pravnih akata Unije, a inicijativom je pozvana da donese preporuku Komisije, pokrene postupke zbog povrede i provede sveobuhvatno istraživanje.
                  
               
                     (2)
                  
                  
                     Stoga je Komisiji 7. prosinca 2020. podnesena izmijenjena verzija inicijative.
                  
               
                     (3)
                  
                  
                     Ciljevi izmijenjene inicijative navedeni su kako slijedi: „Pozivamo Europsku komisiju da strogo regulira primjenu biometrijskih tehnologija kako bi se spriječilo neopravdano zadiranje u temeljna prava. Konkretno, tražimo od Komisije da u pravu i u praksi zabrani neselektivnu ili proizvoljno ciljanu primjenu biometrijske tehnologije koja može dovesti do nezakonitog masovnog nadzora. Javna i privatna tijela ne smiju razvijati, staviti u primjenu (čak ni probno) ili koristiti takve intruzivne sustave u mjeri koja može dovesti do nepotrebnog ili nerazmjernog zadiranja u temeljna ljudska prava. Dokazi pokazuju da države članice i agencije EU-a primjenjuju masovni biometrijski nadzor na načine koji dovode do kršenja prava EU-a o zaštiti podataka te neopravdanog ograničavanja ljudskih prava, među ostalim privatnosti, prava na slobodu govora, prava na prosvjedovanje i prava na nediskriminaciju. Široka primjena biometrijskog nadzora, profiliranja i predviđanja prijetnja je vladavini prava i našim temeljnim slobodama. Stoga ovom europskom građanskom inicijativom pozivamo Komisiju da predloži pravni akt na temelju i potpuno u skladu s općim zabranama iz Opće uredbe o zaštiti podataka (3) i Direktive o zaštiti podataka pri izvršavanju zakonodavstva (4) kojim će se osigurati da se pravom EU-a izričito i posebno zabranjuje masovni biometrijski nadzor.”
                  
               
                     (4)
                  
                  
                     U prilogu se iznose dodatne informacije o predmetu, ciljevima i pozadini navedene građanske inicijative i navodi da javna, nacionalna i tijela EU-a za izvršavanje zakonodavstva te privatna tijela sve više koriste biometrijske podatke za identifikaciju ili profiliranje osoba u javnim prostorima, što je „samo po sebi nepotrebno i nerazmjerno zadiranje u brojna temeljna prava, uključujući privatnost i zaštitu podataka”. U prilogu se dalje navodi da „se u postojećem pravnom okviru EU-a objašnjava […] da primjena biometrijskih podataka mora biti ograničena na ono što je strogo nužno za ostvarenje postavljenog legitimnog cilja, u skladu s načelom proporcionalnosti […], ali brojna su izuzeća od primjene takvih općih načela”.
                  
               
                     (5)
                  
                  
                     Organizatori su dostavili dodatne opće informacije o svojem prijedlogu pravnog akta Unije i mogućim popratnim mjerama te nacrt pravnog akta.
                  
               
                     (6)
                  
                  
                     Inicijativom, kako je izmijenjena, poziva se Komisiju da podnese prijedlog pravnog akta o zabrani neselektivne primjene biometrijske tehnologije koja može dovesti do masovnog nadzora. Kako je Komisija već napomenula organizatorima u svojoj ocjeni od 11. studenoga 2020., osnova za takav prijedlog može biti članak 16. stavak 2., članak 114. Ugovora ili oba ta članka, ovisno o tome želi li se primjena biometrijske tehnologije zabraniti ili strogo regulirati. Članak 16. stavak 2. Ugovora pravna je osnova na temelju koje Komisija može predložiti pravne akte o zaštiti pojedinaca s obzirom na obradu osobnih podataka u institucijama, tijelima, uredima i agencijama Unije te u državama članicama kada obavljaju aktivnosti u području primjene prava Unije i o slobodnom kretanju takvih podataka. Članak 114. Ugovora pravna je osnova na temelju koje Komisija može predložiti mjere za usklađivanje odredaba zakona ili drugih propisa u državama članicama, čiji je cilj uspostava i funkcioniranje unutarnjeg tržišta.
                  
               
                     (7)
                  
                  
                     Stoga je razvidno da nijedan od dijelova inicijative ne izlazi iz okvira ovlasti Komisije da podnese prijedlog pravnog akta Unije za provedbu Ugovorâ u skladu s člankom 6. stavkom 3. točkom (c) Uredbe (EU) 2019/788.
                  
               
                     (8)
                  
                  
                     U prilogu inicijativi navode se četiri moguće popratne mjere. Budući da se od Komisije ne traži da podnese prijedlog pravnog akta Unije u vezi s ijednom od tih mjera, one ne ispunjavaju uvjet iz članka 6. stavka 3. točke (c) Uredbe, koji treba biti ispunjen da bi ih se registriralo kao dio predmeta inicijative. Stoga te mjere nisu obuhvaćene područjem primjene ove Odluke o registraciji. Međutim, ako Komisija bude smatrala primjerenim donijeti prijedlog pravnog akta u području na koje se odnosi inicijativa, pri izradi tog prijedloga može razmotriti mogućnost uzimanja u obzir nekih od tih mjera, točnije potrebe za smjernicama državama članicama o provedbi njegovih odredaba, uključivanju tijela za zaštitu podataka u primjenu takvih odredaba te sadržaju i načelima etičkih smjernica Stručne skupine na visokoj razini za umjetnu inteligenciju (5).
                  
               
                     (9)
                  
                  
                     Skupina organizatora dostavila je odgovarajuće dokaze da ispunjava zahtjeve utvrđene u članku 5. stavcima 1. i 2. Uredbe (EU) 2019/788 te je imenovala osobe za kontakt u skladu s člankom 5. stavkom 3. prvim podstavkom te uredbe.
                  
               
                     (10)
                  
                  
                     Predložena građanska inicijativa nije očito uvredljiva, isprazna i uznemirujuća i razvidno je da nije u suprotnosti s vrijednostima Unije, kako su utvrđene u članku 2. Ugovora o Europskoj uniji, i pravima utvrđenima Poveljom Europske unije o temeljnim pravima.
                  
               
                     (11)
                  
                  
                     Slijedom toga, inicijativa pod nazivom „Inicijativa civilnog društva za zabranu masovnog biometrijskog nadzora” ispunjava sve zahtjeve iz članka 6. stavka 3. Uredbe (EU) 2019/788 te bi je stoga trebalo registrirati,
                  
               DONIJELA JE OVU ODLUKU:
         
            Članak 1.
            Registrira se europska građanska inicijativa pod nazivom „Inicijativa civilnog društva za zabranu masovnog biometrijskog nadzora”.
         
         
            Članak 2.
            Ova je Odluka upućena skupini organizatora europske građanske inicijative pod nazivom „Inicijativa civilnog društva za zabranu masovnog biometrijskog nadzora”, koje u svojstvu osoba za kontakt predstavljaju Diego Javier NARANJO BARROSO i Riccardo COLUCCINI.
         
         
            Sastavljeno u Bruxellesu 7. siječnja 2021.
            
               
                  Za Komisiju
               
               Věra JOUROVÁ
               
                  Potpredsjednica
               
            
         
         
            (1)  SL L 130, 17.5.2019., str. 55.
         
         
            (2)  C(2020) 7869.
         
            (3)  Uredba (EU) 2016/679 Europskog parlamenta i Vijeća od 27. travnja 2016. o zaštiti pojedinaca u vezi s obradom osobnih podataka i o slobodnom kretanju takvih podataka te o stavljanju izvan snage Direktive 95/46/EZ (Opća uredba o zaštiti podataka) (SL L 119, 4.5.2016., str. 1.).
         
            (4)  Direktiva (EU) 2016/680 Europskog parlamenta i Vijeća od 27. travnja 2016. o zaštiti pojedinaca u vezi s obradom osobnih podataka od strane nadležnih tijela u svrhe sprečavanja, istrage, otkrivanja ili progona kaznenih djela ili izvršavanja kaznenih sankcija i o slobodnom kretanju takvih podataka te o stavljanju izvan snage Okvirne odluke Vijeća 2008/977/PUP („Direktiva o zaštiti podataka pri izvršavanju zakonodavstva”) (SL L 119, 4.5.2016., str. 89.).
         
            (5)  https://ec.europa.eu/futurium/en/ai-alliance-consultation/guidelines